b'\n_START_ARTICLE_\nMednarodni urad za ute\xc5\xbei in mere\n_START_PARAGRAPH_\nMednarodni urad za ute\xc5\xbei in mere (francosko Bureau international des poids et mesures, akronim BIPM) je mednarodna organizacija za standardizacijo s sede\xc5\xbeem v pari\xc5\xa1kem predmestju S\xc3\xa8vres, ki vzdr\xc5\xbeuje mednarodni sistem enot in skrbi za skladnost merskih enot na mednarodni ravni. Ustanovljena je bila leta 1875 po dolo\xc4\x8dilih metrske konvencije._NEWLINE_Urad zagotavlja enotnost meritev na svetovni ravni skozi vrsto svetovalnih komisij, katerih \xc4\x8dlani so nacionalni laboratoriji za meroslovje \xc4\x8dlanic konvencije, in lastnih raziskavah na podro\xc4\x8dju meroslovja. Gre torej za nekak\xc5\xa1no ambasado meroslovja; posest Pavillon de Breteuil, kjer ima sede\xc5\xbe, je ob ustanovitvi v ta namen podarila francoska vlada in ima zdaj status mednarodnega ozemlja. Urad med drugim s primerjanjem izmerjenih vrednosti \xc5\xa1tevilnih atomskih ur v in\xc5\xa1titutih \xc5\xa1irom po svetu dolo\xc4\x8da univerzalni koordinirani \xc4\x8das in v svojem trezorju hrani t. i. mednarodni prototipni prakilogram, ki je trenutno veljavni standard za maso._NEWLINE_Sorodni organizaciji, prav tako ustanovljeni po dolo\xc4\x8dilih metrske konvencije, sta \xc5\xa1e Generalna konferenca za ute\xc5\xbei in mere (Conf\xc3\xa9rence g\xc3\xa9n\xc3\xa9rale des poids et mesures, CGPM), ki zastopa interese \xc4\x8dlanic pri vzpostavljanju merskih standardov, in Mednarodni komite za ute\xc5\xbei in mere (Comit\xc3\xa9 international des poids et mesures, CIPM), ki koordinira medsebojno priznavanje meritev med \xc4\x8dlanicami.'